Lög sem gilda á Íslandi fyrir varðveislu filma eins og loftmyndafilma gera ráð fyrir ábyrgð Þjóðskjalasafns Íslands á þessu sviði . Safnið ber fyrst og fremst ábyrgð á efni frá opinberum aðilum , en aðeins eitt myndasafnanna telst opinbert . Það er hins vegar ekkert sem mælir á móti því að Þjóðskjalasafn og fyrirtæki á markaði semji um varðveislu gagna sem orðið hafa til í starfsemi þeirra . Ef starfsemi Landmælinga Íslands yrði einhvern tíma sameinuð annarri stofnun , sem stundum hefur verið til umræðu í stjórnkerfinu , er ekki ósennilegt að loftfilmu - og loftmyndasafnið yrði fært til varðveislu hjá Þjóðskjalasafni Íslands og hugsanlega án þess að hugað yrði að því hvernig ætti að fá afrit mynda úr safninu eftir breytinguna . Starfsemi Landmælinga á sviði loftmyndatöku var aflögð árið 2000 eftir flutning stofnunarinnar til Akraness og því er oft litið á safnið sem sögulega heimild , sem er þó mikið notað til að fá samanburðargögn aftur í tímann . Nú vill svo til að Loftmyndir ehf. hafa valið samstarf við Þjóðskjalasafn Íslands um varðveislu alls loftmyndafilmusafns fyrirtækisins og er gott til þess að vita að gagnaöryggið ætti að vera tryggt í hita - og rakastilltum öryggisgeymslum . Öryggismál loftfilmusafns Landmælinga eru að mínu mati hins vegar ekki samkvæmt því sem nauðsynlegt er og ekki er mikið vitað um loftfilmusafn Samsýnar , sem nær yfir myndatökur frá fyrstu fimm árunum í loftmyndatöku fyrirtækisins . Talið er að þær filmur séu jafnvel geymdar erlendis . Bæði Loftmyndir ehf. og Samsýn hafa hætt loftmyndatökum á filmur og fært sig yfir í stafrænar loftmyndatökur . Það koma því væntanlega ekki fleiri nýjar loftmyndafilmur í þau þrjú loftmyndasöfn sem til eru hér á landi . Þegar notandi finnur upplýsingar um loftmynd sem hann þarf að fá í meiri upplausn og á ákveðnu formi , gerir hann pöntun hjá einhverjum hinna þriggja vörsluaðila loftmyndasafnanna . Verði Landmælingar Íslands sameinaðar annarri stofnun eða breytt frá núverandi mynd þar sem loftmyndastarfsemi yrði ekki lengur hluti af verkefnum stofnunarinnar , þyrfti að leysa það hver tæki við eftirgerð gagna úr safninu , en Þjóðskjalasafn hefur hvorki hlutverki að gegna né ræður safnið yfir tækni á því sviði . Safnið myndi fyrst og fremst sinna því hlutverki að varðveita frumfilmur . Ef það tækist að skanna allt núverandi loftmyndasafn Landmælinga sem er gríðarlega mikilvægt , gæti einhver aðili á markaði allt eins tekið síðar þann verkþátt að sér að útbúa afrit af myndum safnsins eftir hinum hágæðaskönnuðu myndum . Sama mætti segja um það að finna myndamiðju allra hinna 140.000 loftmynda í safninu vegna aðgengis á netinu , að slíkt mætti allt eins bjóða út . Í þessum hugmyndum er fyrst og fremst verið að tala um myndefni sem upphaflega var tekið á loftmyndafilmur á tímabilinu 1937 - 2016 . Varðveisla þeirra frumgagna loftmyndanna sem orðið hafa til með nýrri skönnunartækni þarf að skoðast sérstaklega , en hún lýtur öðrum lögmálum en varðveisla filma . Það er nauðsynlegt að stjórnvöld beiti sér í þessu máli . Landmælingar Íslands og fyrirtækin tvö þurfa að fá hvatningu og fjármagn til að hægt verði að hrinda í framkvæmd hugmynd um sams konar skráningarverkefni . Tryggja þarf samkeppnissjónarmið og að um ókomin ár verði hægt að fá hágæða afrit allra íslenskra loftmynda , hvernig svo sem ákvarðanir stjórnvalda eða markaðarins birtast okkur . Í dag er til ágætis fyrirmynd að hentugu fyrirkomulagi hjá Loftmyndum ehf. , en það er ekki nóg því við verðum að tryggja gagnaöryggið fyrir gagnaflokka í öðrum söfnum um leið og aðgengið að upplýsingunum um þá á netinu er bætt .